Vrou sterf toe motor bo-op ander voertuig belandFoto: Netcare 911 ŉ Vrou is dood en nog vier mense beseer tydens ŉ gru-ongeluk Dinsdagmiddag in Dinkelmanweg in Pinetown, KwaZulu-Natal. Nick Dollman, woordvoerder van Netcare 911, het gesê die voorval het omstreeks 13:50 plaasgevind. Volgens Dollman is die paaie in dié gebied verskillende hoogtes en het ŉ motoris na bewering op ŉ draai beheer oor die voertuig verloor. Die voertuig het die pad verlaat en dit het bo-op ŉ ander motor op ŉ pad ondertoe beland voordat dit tot teen ŉ muur gerol het. “Vier van die insittendes in die motor wat gerol het, het geringe tot matige beserings opgedoen en is op die toneel behandel voordat hulle na ŉ hospitaal geneem is,” het Dollman gesê. “Die vroulike bestuurder in die ander voertuig het egter ernstige beserings opgedoen en het op die toneel aan haar wonde beswyk. Sy was vermoedelik in haar 30’s.” Dollman het gesê die pad was vir ŉ ruk gesluit en die verkeer herlei terwyl die toneel opgeruim is. Die polisie ondersoek die voorval.